ดอลล์ปรับลง ตลาดคาดเฟดยังไม่ขึ้นดอกเบี้ยเดือนนี้
ดอลลาร์สหรัฐปรับตัวลงเมื่อเทียบสกุลเงินหลักส่วนใหญ่เมื่อคืนนี้ (14 ก.ย.) ขณะที่นักลงทุนจับตาดูการประชุมนโยบายการเงินของธนาคารกลางสหรัฐ (เฟด) ในวันที่ 16-17 ก.ย.นี้ ท่ามกลางกระแสคาดการณ์ที่ว่าเฟดจะยังไม่เริ่มปรับขึ้นอัตราดอกเบี้ยในการประชุมครั้งนี้
15 ก.ย. 2558

สำนักข่าวอินโฟเควสท์รายงานว่า ค่าเงินยูโรอ่อนค่าเมื่อเทียบดอลลาร์สหรัฐที่ระดับ 1.1315 ดอลลาร์สหรัฐ จาก 1.1336 ดอลลาร์สหรัฐ ขณะที่เงินปอนด์เพิ่มขึ้นที่ 1.5432 ดอลลาร์สหรัฐ จากระดับ 1.5427 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 120.07 เยน จาก 120.55 เยน และลดลงเมื่อเทียบกับฟรังก์สวิสที่ระดับ 0.9683 ฟรังก์ จาก 0.9689 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7139 ดอลลาร์สหรัฐ จากระดับ 0.7085 ดอลลาร์
ข้อมูลเศรษฐกิจสหรัฐที่ปรับตัวในทิศทางแตกต่างกันและการปั่นป่วนของตลาดหุ้นทั่วโลกในช่วงที่ผ่านมาได้สกัดกระแสคาดการณ์ของตลาดที่ว่าเฟดจะเริ่มปรับขึ้นอัตราดอกเบี้ยในการประชุมเดือนก.ย.ที่จะเปิดฉากขึ้นในวันพุธนี้ ในขณะนี้ นักวิเคราะห์ในตลาดส่วนใหญ่เชื่อว่าเฟดจะคงอัตราดอกเบี้ยไว้ที่ระดับเดิมในการประชุมนโยบายการเงินครั้งนี้ โดยความไม่แน่นอนเกี่ยวกับทิศทางนโยบายการเงินของเฟดส่งผลให้นักลงทุนหันไปสนใจสินทรัพย์ที่ปลอดภัยมากขึ้น
ทั้งนี้ การที่เฟดชะลอการปรับขึ้นดอกเบี้ยออกไปมีแนวโน้มจะเป็นปัจจัยถ่วงดอลลาร์สหรัฐ โดยจะลดความน่าดึงดูดใจของดอลลาร์ในกลุ่มนักลงทุนต่างชาติ เนื่องจากอัตราดอกเบี้ยที่สูงขึ้นจะทำให้ผลตอบแทนจากสินทรัพย์ในรูปสกุลเงินดอลลาร์เพิ่มสูงขึ้นด้วย